**Приложение № 15.1**

**П Р О Т О К О Л**

**от обществено обсъждане на проектобюджета на Община Разград за 2019 г.**

Днес, 14.01.2019 г., от 11,00 ч. в зала 102 на Община Разград в изпълнение на чл.84, ал.6 от Закона за публични финанси и чл.21 от Наредба № 15 за условията и реда за съставяне на тригодишна бюджетна прогноза за местните дейности и за съставяне, приемане, изпълнение и отчитане на общинския бюджет, се проведе обществено обсъждане на проектобюджета на Община Разград за 2019 г.

Присъстваха 46 човека – общински съветници, заместник-кметовете на Община Разград, кметове на кметства, служители на Общинска администрация, второстепенни разпоредители с бюджет, медии и граждани.

Госпожа Галина Георгиева-Маринова – заместник – кмет откри обсъждането и даде думата на кмета на общината.

Д-р Валентин Василев, кмет на Община Разград, запозна присъстващите с основните параметри на проекта за бюджет за 2019 година, приоритетите заложени при неговото изпълнение, подхода при формиране на приходната и разходна част в него и отбеляза, че към настоящият момент Община Разград няма намерение да поема нов общински дълг.

След презентацията на проектобюджет 2019, д-р Василев даде думата на присъстващите за изказвания, предложения и въпроси.

* **Г-н Божинел Христов, общински съветник** – Означава ли текста в презентацията, че общината няма да поема и краткосрочен дълг? Само това ли са приоритетите на общината?

*Отговор:*

**Д-р Валентин Василев, кмет на Община Разград** - Достатъчно ясно са написани приоритетите . Няма да се увеличават данъци през 2019 г., ще реализираме около 20 млн.лв. за инфраструктурни проекти и около 10 млн. лв. други.

* **Г-н Божинел Христов, общински съветник** – Да се ремонтира паркинга на Нов гробищен парк.
* **Г-н Калоян Монев, общински съветник** – Спестявам политическата страна, но смятам за нередно общинските съветници да не са уведомени навреме за часа и мястото на провеждане на обсъждането на проектобюджета на община Разград за 2019 г. Ще направя конкретни предложения, получени от граждани на града. Относно инфраструктура и СМР: Спешен ремонт на покрива на РБ“Проф.Б.Пенев“; пълна рехабилитация на ул.“Странджа“; пълна рехабилитация на ул.“Преслав“ с планиране на В и К част; въвеждане в експлоатация на светофарна уредба и изготвяне на проект за кръговото кръстовище на ул.“Априлско въстание“ и ул.“Странджа“; почистване на коритото на р.“Бели Лом“ в района на отсечените тополи. Относно здраве и свободно време: Закупуване и въвеждане в експлоатация на постоянна система за мониторинг качеството на атмосферния въздух в града; паркова алея по поречието на р.“Бели Лом“ в района на РУ до мостчето срещу „Технополис“ и втори етап от там до мостчето на „Биовет“ /изравняване на терена, пейки и парково осветление/. Относно обществен ред и охрана: Инсталиране на детски фигури на пешеходните пътеки на всички училища; закупуване на паяк; създаване на звено“Общинска полиция“; подобряване на условията в приюта за безстопанствени кучета.

*Отговор:*

**Д–р Валентин Василев, кмет на Община Разград** – Ремонтът на библиотеката е включен по проект; относно ул.“Странджа“ е избран изпълнител, но финансиране ще се търси от държавния бюджет; ремонтът на ул.“Преслав“ няма да коментирам; корито на реката ще почистим с ОП„Паркстрой“, защото граждани заплашиха с бой представителите на фирмата, която започна почистването; закупуването на система за мониторинг на качеството на въздуха е популистки акт. Никой не казва тези данни, които ще се получават, имат ли стойност в съда. Относно парковата алея, общинската полиция и паяк – без коментар. В бюджета за 2019 г. има заделени 8,7 х.лв. за ремонт на клетките в Приюта за безстопанствени кучета.

* **Г-н Стоян Димитров, общински съветник** – Изпратили сме писмено предложенията ни бюджета. Държа да отбележа, че мястото и времето, определени за обсъждане, не са добри. Трябва да се провежда в извънработно време и на място без система за достъп. Примерно в стола на ОП УСХПД. Мисля, че трябва да се помисли за увеличаване на приходите. Да не се допускат по-малко приходи от общинско имущество. Да се помисли за отдаваните земеделски земи. Абсурдно е все още да се отдават за 36 лв. Да се продължи с принудителното събиране на неизпълнените в срок задължения. Г-н Василев, осмислете вашето решение за закупуване на система за мониторинг на качеството на въздуха. В много областни градове има закупени такива системи. Констатациите, измерените резултати имат процесуална стойност и могат да бъдат прилагани като доказателство в съда. Районният съд вече има практика по казуса. Необходими ли са средства от общинския бюджет за депото за битови отпадъци? Каква е степента на запълване? Г-н кмете, не увеличавайте данъците на МПС. Да останем на минимум и да не предвиждаме по-голямо увеличение. Може ли да се помисли за стимулиране на собствениците на законови газови уредби. И в заключение, очакваме отговор на предложението на групата на БСП от м.декември 2018 г. относно проектобюджета за 2019 г.

*Отговор:*

**Д-р Валентин Василев, кмет на Община Разград** – Първо, благодаря за добрите думи. Относно закупуването на системата за мониторинг на въздуха никога не съм казвал, че няма проблем. Проблем има, но закупуването на система няма да доведе до желания резултат за Разград. На всички ни е ясно,че големите фирми трябва да инвестират в пречиствателни станции.

**Г-жа Галина Георгиева-Маринова, заместник-кмет на Община Разград** – Предстои промяна в Наредба № 16. Вярно е, че е ниска цената за обработка на земеделските земи. Предвидени са средства в размер на 29 х.лв. за изработка на трета клетка на Депото за твърди битови отпадъци и 140 х.лв. за ревизионна шахта.

**Г-н Валентин Василев, кмет на Община Разград** – След проведени разговори със специалисти имаме капацитет за още 1 година.

* **Милен Станчев, гражданин** – Да се изготви анализ от експерти на общината за увеличаване на приходите от общинска собственост. Да се увеличат средствата за дофинансиране на европейски проекти. Да бъде ремонтиран паркингът между ул.“Априлско въстание“ и бл.“Млади семейства“.

*Отговор:*

**Г-жа Галина Георгиева-Маринова, заместник-кмет на Община Разград** – Предвидени са 50 х.лв. за съфинансиране на проекти. Приходите от общинска собственост намаляват по обективни причини, но не може да увеличим изкуствено приходите. Ще направим КСС сметка за паркинга, за да видим на каква стойност би излязъл ремонтът и ще отговорим в последствие.

**Г-н Валентин Василев, кмет на Община Разград** – Искате да ремонтираме паркинга и да събираме приходи от него или само да го ремонтираме?

**Г-н Милен Станчев, гражданин** – По ваша преценка.

* **Г-н Красимир Харалампиев**, **председател на НЧ“Развитие“** – През 2019 г. читалище „Развитие“ има юбилей. Похвална е инициативата за отпускане на допълнителни средства на читалищата за проектна дейност. През 2018 г. средствата бяха в размер на 5 х.лв. Предлагам да се увеличат на 10 х.лв. за 2019 г.

*Отговор:*

**Г-жа Галина Георгиева-Маринова, заместник-кмет на Община Разград** – Имаме желание и ще се опитаме да осигурим увеличение на средствата.

* **Таня Тодорова, общински съветник –** Не виждам предвидени средства за детска площадка в кв.“Добровски“. Какво се случва? Предлагам преди Деня на Разград -28.01. да се извърши ремонт на Войнишкия паметник и пространството около него.

*Отговор:*

**Д-р Валентин Василев, кмет на Община Разград** – Относно детската площадка в кв.“Добровски“ - земята е държавна собственост. Изготвена е промяна на регулация, следва писмо до Министъра на образованието, експертен съвет.

* **Г-жа Галина Георгиева-Маринова, заместник-кмет на Община Разград** – Относно изграждането на войнишки паметник: сред присъстващите в залата има представител на инициативния комитет. Общината ще участва с терен и средства, но проектът още е в начална фаза и не е ясно какъв размер средства са необходими.
* **Г-н Атанас Атанасов, гражданин** – Представлявам 60 семейства от с. Еленово и 80 семейства от с.Тръстика. Става дума за участъка от пътя Благоево –Тръстика - около 4 км. Не е правен ремонт от 50 години. Селото е към община Попово, но земите около пътя са на Община Разград и следва да се поддържа от същата. Молим да се предвидят средства за ремонт в бюджета за 2019 г.

*Отговор:*

**Г-жа Галина Георгиева-Маринова, заместник-кмет на Община Разград** – Абсолютно сте прав. Необходимите средства са 268 х.лв. Това може да стане единствено от целевата субсидия за капиталови разходи, но на този етап е няма как да се случи.

* **Г-н Николай Мечев, гражданин** – От години поставя въпроси за двата моста и улиците в с. Благоево /за онагледяване на казаното г-н Мечев предостави снимков материал/. Изказа похвала за извършените ремонти на част от улиците в селото, но настоява да се довършат ремонтите /по двата моста/ от фирмата-изпълнител. Предложи да се ремонтира ул.“Ангел Ковачев“.

*Отговор:*

**Г-жа Галина Георгиева-Маринова, заместник-кмет на Община Разград** – Кметовете подадоха кои улици да се асфалтират в селата. Тази година предстои по-мащабно асфалтиране на улици от целеви средства. Сключен е договор и при добри атмосферни условия фирмата ще започне работа.

* **Г-н Емил Гиздов**, **кмет на село Гецово** – В петък бяха представени бюджетите на кметствата. Средствата са намалени. Защо се предвижда основни ремонти на определени села от целевата субсидия? Досега ремонтите се извършваха от бюджета на селото. Миналата година от бюджета на с.Гецово направих покрива в кметството.

*Отговор:*

**Г-жа Галина Георгиева-Маринова, заместник-кмет на Община Разград** – Ремонтът в с.Гецово беше текущ ремонт, не основен. От целевата субсидия могат да се планират само основни ремонти.

* **Лина Тодорова – кметски наместник на с.Островче -** Миналата година всички села имаха заложени средства по 10 х.лв. за текущи ремонти, а с.Островче и с.Черковна нямаха. Общината сигурно ни компенсира през 2019 г**.**

*Отговор:*

**Г-жа Галина Георгиева-Маринова, заместник-кмет на Община Разград** – Двете села не са кметства, а наместничества и през 2018 г. на сесия не бяха гласувани средства за ремонти за тях.

* **Г-н Божинел Христов, общински съветник** **-** Има ли възможност и предвижда ли се увеличение на заплатите на служителите в общинска администрация?

*Отговор:*

**Г-жа Галина Георгиева-Маринова, заместник-кмет на Община Разград** - Предвижда се увеличение в рамките на субсидията, получена от държавата.

Поради изчерпване на въпросите д-р Валентин Василев, кмет на Община Разград, благодари на присъстващите и закри обсъждането на проекта за бюджет за 2019 г. в 13,00 ч.

**14.01.2019 г. Протоколчик:**

**/Полина Иванова/**